Fit-12 ta' Diċembru, il-Kunsill approva l-prijoritajiet leġislattivi tal-UE għall-2018-2019 li ġew maqbula mal-Parlament Ewropew u l-Kummissjoni. Il-prijoritajiet huma stipulati f'dikjarazzjoni konġunta li ser tiġi ffirmata mill-Presidenti tat-tliet istituzzjonijiet fl-14 ta' Diċembru. Id-dikjarazzjoni telenka l-inizjattivi leġislattivi ewlenin li fuqhom it-tliet istituzzjonijiet għandhom l-għan li jagħmlu progress sostanzjali u, fejn possibbli, jilħqu ftehim, qabel l-elezzjonijiet Ewropej tal-2019. Dawk li jieħdu d-deċiżjonijiet fl-UE fadlilhom madwar 18-il xahar għall-elezzjonijiet Ewropej biex iwettqu l-aġenda pożittiva tagħna għaċ-ċittadini. Ftehim dwar sett komuni ta' prijoritajiet ser jippermettilna nikkooperaw aktar mill-qrib. L-għan tagħna huwa li niksbu riżultati reali, li juru li l-UE tista' ġġib valur miżjud b'mod prattiku ħafna. Sven Mikser, Ministru għall-Affarijiet Barranin tal-Estonja Fl-2018-2019, l-UE ser tagħti prijorità lill-inizjattivi leġislattivi fl-oqsma li ġejjin: Il-protezzjoni aħjar tas-sigurtà taċ-ċittadini, billi jiġi żgurat li l-awtoritajiet tal-Istati Membri jkunu jafu min qed jaqsam il-fruntieri esterni komuni, sistemi interoperabbli ta' informazzjoni tal-UE għas-sigurtà, ir-rekords kriminali, il-ġestjoni tal-fruntieri u tal-migrazzjoni, billi jissaħħu l-istrumenti għall-ġlieda kontra t-terroriżmu u kontra l-ħasil tal-flus, u billi jissaħħu l-kompetittività u l-innovazzjoni tal-industrija tad-difiża tal-Unjoni permezz ta' Fond Ewropew għad-Difiża; Ir-riforma u l-iżvilupp tal-politika dwar il-migrazzjoni fi spirtu ta' responsabbiltà u solidarjetà, inkluż ir-riforma tas-Sistema Ewropea Komuni tal-Asil, inkluż il-mekkaniżmu ta' Dublin, u l-pakkett dwar il-migrazzjoni legali; L-għoti ta' spinta ġdida lill-impjiegi, it-tkabbir u l-investiment, billi jiġu modernizzati l-istrumenti għad-difiża tal-kummerċ tal-UE u jsir progress fl-iskrinjar tal-investiment dirett barrani fl-UE, billi titjieb il-ġestjoni tal-iskart f'ekonomija ċirkolari, billi jkomplu l-isforzi għal Unjoni Ekonomika u Monetarja aktar approfondita, u billi tiġi kompletata l-Unjoni Bankarja b'mod li jibbilanċja l-kondiviżjoni tar-riskju u t-tnaqqis tar-riskju; L-indirizzar tad-dimensjoni soċjali tal-Unjoni Ewropea, permezz ta' ħidma fuq it-titjib tal-koordinazzjoni tas-sistemi tas-sigurtà soċjali, billi l-ħaddiema jiġu protetti minn riskji għal saħħithom fuq il-post tax-xogħol, billi jiġi żgurat trattament ġust għal kulħadd fis-swieq tax-xogħol permezz ta' regoli modernizzati dwar l-istazzjonar tal-ħaddiema, u billi jitjieb l-infurzar transkonfinali; It-twettiq tal-impenn li jiġi implimentat Suq Uniku Diġitali kollegat, billi jiġi kkompletat l-immodernizzar tar-regoli għas-settur tal-komunikazzjoni elettronika, billi jiġu stabbiliti standards ogħla ta' protezzjoni tal-konsumatur għall-bejgħ bl-internet u mill-bogħod ta' oġġetti kemm diġitali kif ukoll fiżiċi, u billi tissaħħaħ iċ-ċibersigurtà; It-twettiq tal-objettiv ta' Unjoni tal-Enerġija ambizzjuża u politika dwar it-tibdil fil-klima li tħares 'il quddiem, b'mod partikolari bl-implimentazzjoni tal-qafas għall-klima u l-enerġija għall-2030, billi jkompli s-segwitu għall-Ftehim ta' Pariġi, inkluż permezz ta' leġislazzjoni dwar enerġija nadifa għall-Ewropej kollha u dwar mobbiltà nadifa; L-iżvilupp ulterjuri tal-leġittimità demokratika fil-livell tal-UE, billi jittejjeb il-funzjonament tal-Inizjattiva taċ-Ċittadini Ewropej u billi tiżdied it-trasparenza fil-finanzjament tal-partiti politiċi. Il-Kunsill, il-Parlament u l-Kummissjoni qablu li jeħtieġ progress ukoll f'oqsma importanti oħra. Huma determinati li jkomplu bl-impenn tagħhom għal valuri Ewropej komuni, għal politika kummerċjali robusta, miftuħa u bbażata fuq ir-regoli, u li jittrattaw l-evażjoni tat-taxxa u l-evitar tat-taxxa. Prijoritajiet oħra jinkludu l-ħidma fuq il-prinċipji tal-Pilastru tad-Drittijiet Soċjali, li jirrinfurzaw ir-rwol tal-UE fid-dinja, u jiżguraw livell għoli ta' protezzjoni tad-data, drittijiet diġitali u standards etiċi waqt li jiġu sfruttati bl-aħjar mod l-opportunitajiet offruti mill-iżviluppi fl-intelliġenza artifiċjali u r-robotika. Il-passi li jmiss Id-dikjarazzjoni konġunta li tistabbilixxi l-prijoritajiet tal-UE għall-2018-19 ser tiġi ffirmata mill-Prim Ministru Estonjan Jüri Ratas, il-President tal-Parlament, Antonio Tajani, u l-President tal-Kummissjoni, Jean-Claude Juncker fl-14 ta' Diċembru fil-marġini tal-laqgħa tal-Kunsill Ewropew. F'April 2016 il-Kunsill, il-Parlament u l-Kummissjoni ffirmaw il-ftehim dwar it-tfassil aħjar tal-liġijiet, li għandu l-għan li jtejjeb il-mod li l-UE tagħmel leġislazzjoni. Skont il-ftehim, l-istituzzjonijiet tal-UE għandhom jaqblu kull sena dwar dikjarazzjoni konġunta li tistabbilixxi l-prijoritajiet leġislattivi komuni tagħhom għas-sena li jmiss. L-ewwel dikjarazzjoni konġunta dwar il-prijoritajiet leġislattivi tal-UE kopriet l-2017, u kienet prezzjuża ħafna biex tagħti impetu għall-ħidma fuq l-aktar proposti importanti. Dikjarazzjoni konġunta dwar il-prijoritajiet leġislattivi tal-UE għall-2018-19 Din ir-riżorsa bħalissa hi disponibbli biss bil-lingwa jew il-lingwi li ġejjin: Ftehim dwar it-tfassil aħjar tal-liġijiet Ara l-paġna tal-laqgħa